WHAขาย13.25บ. ถือลงทุนยาวสุดคุ้ม
WHA ตั้งราคาขายหุ้นละ 13.25 บาท ให้ส่วนลด 10% สถาบันจองซื้อล้น 10 เท่า
31 ต.ค. 2555

WHA ตั้งราคาขายหุ้นละ 13.25 บาท ให้ส่วนลด 10% สถาบันจองซื้อล้น 10 เท่า 
น.ส.ณัฐรินทร์ ตาลทอง ประธานกรรมการบริหาร บริษัทหลักทรัพย์ (บล.) กสิกรไทย เปิดเผยว่า บริษัทเป็นที่ปรึกษาในการนำหุ้นบริษัท ดับบลิวเอชเอ คอร์ปอเรชั่น (WHA) เข้าจดทะเบียนในตลาดหลักทรัพย์แห่งประเทศไทย โดยกำหนดราคาเสนอขายให้ประชาชนครั้งแรก (ไอพีโอ) ที่หุ้นละ 13.25 บาท คิดเป็นอัตราส่วนลด 15% ของราคายุติธรรม โดยกำหนดจองซื้อระหว่างวันที่ 31 ต.ค.–2 พ.ย.นี้
ปัจจุบันกระแสหุ้นไอพีโอค่อนข้างแรง แต่ในส่วนของ WHA อยากให้เป็นแบบค่อยเป็นค่อยไปมากกว่า ไม่ได้ลงทุนหุ้น 2-3 วัน แต่มองอนาคต 2-3 ปี มีโอกาสเติบโตสูงและเป็นหุ้นที่มีพื้นฐานดี และไม่ได้กังวลกับภาวะตลาดหุ้นอยู่ระหว่างการพักฐานในขณะนี้ เพราะหากหุ้นแพงเงินจะไหลไปหาหุ้นตัวใหม่ที่มีโอกาสการเติบโตสูง 
“WHA เป็นหุ้นที่มีโอกาสในการเติบโตสูง 4 ปี ย้อนหลังมีการเติบโตไม่ต่ำกว่า 40% และทางผู้บริหารก็เชื่อมั่นว่าจะรักษาการเติบโตในระดับนี้ไปอีกหลายปี” น.ส.ณัฐรินทร์ กล่าว
สำหรับหุ้นที่เสนอขายครั้งนี้ 129.4 ล้านหุ้นนั้น พบว่าในส่วนของนักลงทุนสถาบันมีความสนใจจองซื้อเข้ามาเกิน 10 เท่าของจำนวนหุ้นที่จัดสรรให้กับกลุ่มนี้ 58.23 ล้านหุ้น หรือสัดส่วน 45% ของหุ้นทั้งหมด ทำให้เชื่อมั่นว่า WHA จะเป็นหนึ่งในหุ้นที่ประสบความสำเร็จในการเข้าซื้อขายวันแรกในวันที่ 8 พ.ย.นี้ 
นพ.สมยศ อนันตประยูร ประธานกรรมการและประธานเจ้าหน้าที่บริหาร WHA กล่าวว่า เงินที่ได้จากการขายหุ้นครั้งนี้ 1,714.50 ล้านบาท จะนำไปขยายงานพื้นที่คลังสินค้าและใช้เป็นเงินทุนหมุนเวียน โดยคาดว่าในสิ้นปีนี้จะมียอดพื้นที่ให้เช่าเพิ่มเป็น 5.4 แสนตารางเมตร และคาดว่าปีหน้าจะเพิ่มอีก 2-3 แสนตารางเมตร โดยความต้องการเข้าพื้นที่คลังสินค้าและศูนย์กระจายสินค้า รวมทั้งโรงงานระดับพรีเมียมเพิ่มสูงขึ้นต่อเนื่อง โดยเฉพาะลูกค้าต่างประเทศที่มองว่าไทยเป็นศูนย์กลางกระจายสินค้าในภูมิภาคเอเชีย ซึ่งบริษัทยังวางแผนอีกว่าใน 3-5 ปีข้างหน้า ต้องการขยายธุรกิจสู่ภูมิภาคอาเซียนรองรับการเปิดเสรีทางการค้าด้วย